
Татарстан Республикасында санитар-экологик ике айлык кысаларында Татарстан Республикасы төзелеш, архитектура һәм ТКХ министрлыгы белән Дәүләт төзелеш күзәтчелеге инспекциясе 1 апрельдән алып 31 майга кадәр төзелеш мәйданнарында «Чиста төзелеш» гамәлләре уздырдылар. 2016 елның 1 апреленә Татарстан Республикасы Дәүләт төзелеш күзәтчелеге инспекциясе барлыгы 75 хокук бозу ачкан. Административ җаваплылыкка 49 юридик һәм вазыйфаи зат тартылган. Бүген бу хакта республика киңәшмәсендә Татарстан Республикасы төзелеш, архитектура һәм ТКХ министры Ирек Фәйзуллин хәбәр итте.

Киңәшмәне барлык мунициципаль районнар белән видеоконференцэлемтә режимында Татарстан Республикасы Президенты Рөстәм Миңнеханов уздырды. Анда шулай ук Татарстан Республикасы Премьер-министрының беренче урынбасары Алексей Песошин да катнашты.

Ирек Фәйзуллин хәбәр иткәнчә, май азагына республикада 911,6 мең кв. м. торак файдалануга тапшырылган, бу үткән елның шушы чорына карата 103,2 % тәшкил итә.

Социаль ипотека программасы буенча 27 майга гомуми мәйданы 103,4 мең кв. м булган 1 мең 843 фатирлы 60 торак йорт гамәлгә кертелгән.

Аренда торагы төзелеше дәвам итә. 2016 елда бу программа кысаларында гомуми мәйданы 14,4 мең кв. метр булган 22 торак йорт төзеп бетерү планлаштырыла.

Моннан тыш, Бөек Ватан сугышы ветераннарының торак шартларын яхшырту программасы буенча республикада 187 ветеран өчен 44 йорт төзү дәвам итә.

Сатып алулар буенча Татарстан Республикасы дәүләт комитеты ятим балаларның һәм ата-ана каравыннан мәхрүм калган балаларның торак хокукларын гамәлгә ашыру программасы буенча 311 торак урынын республика милкенә күчерү турында торглар игълан иткән.

Күп балалы гаиләләрне торак белән тәэмин итү кысаларында бүгенгә 41 сертификат рәсмиләштерелгән.

Республикада күп фатирлы инвестицион торак программасы буенча 70 йортның 36сы әзер диярлек; уртача әзерлектә – 25 йорт; 9 йортның әзерлеге түбән дәрәҗәдә.

Аз катлы йортлар, шул исәптән индивидуаль торак төзелеше буенча республикада 9 мең йорттан 3 мең 898 объект эксплуатациягә тапшырылган.

2016 елда планлаштырылган участок вәкаләтле полиция хезмәткәрләре өчен корылучы 18 административ-торак комплексының 17сендә төзелеш-монтаж эшләре башланган.

27 майга «Авыл клублары» программасы буенча эшләр 44 объектта алып барыла.

Республикада участок ветеринария пунктларын төзү һәм ветеринария берләшмәләрен һәм авыл хуҗалыгы идарәләрен ремонтлау дәвам итә.

27 майга республиканың 40 районында модульле фельдшер-акушерлык пунктларын (ФАП) төзү өчен 55 фундамент корылган. 33 районда 44 объектка инженер челтәрләре китерелгән, 28 районда 38 модуль мәйданчыкларына китереп куелган, 16 районда 22 модуль монтажланган. 2016 елның 26 маена Апас муниципаль районының Свияжский поселогында фельдшер-акушерлык пункты тантаналы рәвештә ачылган.

188 универсаль спорт мәйданчыгыннан 24 мәйданчык тулысынча эшләп бетерелгән, 164ендә эшләр дәвам итә.

Киңәшмә азагында «Татарстан Республикасы Президенты каршындагы Дәүләт торак фонды» КБО башкарма директоры Тәлгать Абдуллин социаль ипотека программасы буенча эшләрне барышы турында сөйләде.
Дәүләт хакимияте һәм җирле үзидарә органнарының бердәм "Рәсми Татарстан" порталы